Venäjän puolustusmuuri palkittiin paikalla kahdeksan parhaan joukossa.

Espanja sai lentävän lähdön siirtyessään johtoon jo 12 minuutin jälkeen. Marco Asension vapaapotku kaartui takatolpalle, missä puolustaja Sergio Ramos ja Venäjän Sergei Ignashevitsh kamppailivat keskenään. Kaksikon kaatuessa nurmeen pallo pomppasi Ignashevitshin pohkeesta Venäjän omaan maaliin.

Venäjä tuli tasoihin vielä ennen taukoa, ja jälleen kyse oli erikoistilannemaalista. Kulmapotkutilanteessa pallo osui Espanjan Gerard Piquen käsivarteen ja pallo vietiin pilkulle. Artjom Dzjuba riehannutti moskovalaisyleisön tälläämällä kisaisännät 1-1-tilanteeseen.

Toisella puoliajalla Venäjä pyrki kitkemään maalipaikkoja omassa kenttäpäädyssään. Espanja oli pallon herra, mutta törmäsi toistuvasti runsasmiehiseen puolustusmuuriin. Espanjalaiset hallitsivat palloa 74 prosenttia peliajasta ja kirjauttivat 1140 syöttöä Venäjän 286:aan verrattuna.

Painostuksen alla Venäjä pääsi hyvin harvoin vastahyökkäyksiin, mutta Espanjakaan ei kyennyt hyödyntämään lukuisia aihioitaan. Ratkaisua jouduttiin hakemaan puolen tunnin jatkoajan jälkeen rangaistuspotkukilpailusta. Loppuvihellys 120 minuutin kohdalla sai osan venäläisyleisöstä jo juhlimaan saavutusta.

Kaatosateessa ammutut pilkut kääntyivät Venäjän eduksi. Maalivahti Igor Akinfejev torjui Espanjan kolmannen laukojan, Kokén, laukauksen ja antoi joukkueelleen avaimet ratkaisuun. Venäläisleiristä ei rangaistuspotkukilpailussa epäonnistujia löytynyt, ja kun Iago Aspasinkin laukaus pysähtyi Akinfejevin jalkaan, kisaisäntä passitti Espanjan kotimatkalle.

Éspanja ei ole koskaan voittanut MM-kisojen isäntäjoukkuetta, eikä pystynyt rikkomaan kirousta nytkään. Venäjä puolestaan otti vasta historiansa toisen voiton Espanjasta. Edellinen oli silloisen Neuvostoliiton 2-1-voitto vuodelta 1972.

Venäjä kohtaa puolivälierissä voittajan iltaottelusta Kroatia-Tanska.